Koendrafö

Koendrafö ya'ia da'ö no sambua desa ba Kecamatan Lölömatua, Kabupaten Nias Selatan. Kodenia ba wamatörö Indonesia 12.14.01.2006. No so ia ba gotalua mbanua Tesikhöri tanö yöu, Hilifaondratö tanö ba gatumbukha, Hili'otalua tanö raya ba Lawalawaluo tanö ba gaekhula. Fetaronia ba gambara danö 0°57'07.9"N 97°38'20.3"E.

Sowanua 

Molo'ö data statistik moroi ba ndröfi 2019 so 543 niha ba Goendrafö, ba gotaluara so 280 ndra alawe ba 263 ndra matua. Si 543 niha andrö tefaböbö ba 119 ngambatö.

Ngawalö zoguna ba zato 

Ba Goendrafö so sambua sekola SD, sambua SMP ba sambua SMA. Tola te'erai mbanua andre si tedou moroi ba mbanua tanö bö'ö, börö wa'oya zekola si so khönia.
  
Molo'ö data BPS Kabupaten Nias Selatan 2020 ba no afökhö we'amöi ba Rumah Sakit moroi ba mbanua andre, börö me aröu sibai. Simanö göi nahia wanabina awö poliklinik ba apotik, heŵa'ae so sa puskesmas ba zahatö.

He na aröu ia moroi ba sarana kesehatan, so sa'atö ba Goendrafö sambua harimbale si tobali nigamö fefu mbanua si fasui. Töra moroi ba da'ö so göi sambua koperasi (nifotöi Credit Union ba naha bö'ö) soguna sibai ba wondrou'ö lala wa'auri.

Baero da'ö so ba Goendrafö dombua gosali Protestan BNKP awö mato ha'uga ngawua gosali sekte Protestant sigide-ide ba sambua gereja Katolik.

Ba hiza ato na sa nomo si lö manöndra haga listrik ba desa andre. Ha 60 omo zi so listrik. So göi sambua menara hape BTS (Base Transceiver Station) ba mbanua andre, ba hiza lö abölö sibai sinyal.

Famatörö 

Ba ginötö wamatörö niha Belanda me tefasindro afdeeling Nias ba ndröfi 1919, Koendrafö tefaböbö ba Onderafdeeling Zuid Nias (Nias Selatan) ba Onderdistrik Lölöwa'u. Simanö göi me aefa merdeka, me Onderdistrik Lölöwa'u tobali Kecamatan Lölöwa'u, toröi manö Goendrafö ba gölana Lölöwa'u.

Ba hiza me 1996 me tefasindrö Kecamatan Lölömatua, tefawu'a Goendrafö tobali ngaro Kecamatan Lölömatua si no fahatö sibai.

Ni'osatuagö 

Herman Laia, S.H., M.Hum., (★ 22 Yuni 1953, † 11 Agustus 2017), sekola ba Fakultas Hukum Universitas Sumatra Utara (USU), Medan (S2, 1996), guru sebua ba irai dekan ba Fakultas Hukum Univesitas Katolik Medan (UNIKA) (1985-2004), anggota DPRD Sumatra Utara (1997-1999), samösa moroi ba zi hadauga tokoh sangodödögö wamazökhi Kabupaten Nias Selatan (ba ginötö da'ö lafotöi pemekaran moroi ba Kabupaten Nias) da'ö göi wa tobali ia Ketua Bamus Pernis (2001-2005). Me mowua halöŵöra ba tefasindro Kabupaten Nias Selatan ba ndröfi 2003, tobali ia Kepala Bappeda Kabupaten Nias Selatan (2004-2008) ba oya ngawalö jabatan ba wamatörö Kabupaten Nias Selatan irege pensiun ia 2013 börö wökhö.

Umbu

Khai-khai baero 

 Badan Pusat Statistik Kabupaten Nias Selatan.

Kategori:Desa ba Danö Niha